JKN เพิ่มทุนอึดอัด! เหลือค้างเติ่ง 106 ล้านหุ้น ระดมทุนได้ 70% จากเป้าเดิม 1.12 พันล้าน
JKN เพิ่มทุนอึดอัด! เหลือค้างเติ่ง 106 ล้านหุ้น จากจัดสรร 372 ล้านหุ้น ราคาหุ้นละ 3 บาท จองซื้อเพียง 266 ล้านหุ้น ได้เงินระดมทุนแค่ 800 ล้าน หรือคิดเป็น 70% จากเป้าเดิม 1.12 พันล้าน
JKN เพิ่มทุนอึดอัด! เหลือค้างเติ่ง 106 ล้านหุ้น จากจัดสรร 372 ล้านหุ้น ระดมทุนได้เพียง 800 ล้าน หรือคิดเป็น 70% จากเป้าเดิม 1.12 พันล้าน
23 เม.ย. 2566

ผู้สื่อข่าวรายงานว่า จากกรณีบริษัท เจเคเอ็น โกลบอล มีเดีย จำกัด (มหาชน) หรือ JKN มีมติกำหนดการประชุมวิสามัญผู้ถือหุ้นครั้งใหม่เมื่อวันที่ 14 มี.ค. 66 เพื่อพิจารณามติการเพิ่มทุนจดทะเบียนการจัดสรรหุ้นเพิ่มทุนให้แก่ผู้ถือหุ้นเดิมของบริษัทตามสัดส่วนจำนวนหุ้น (Rights Offering :RO) จำนวน 510.04 ล้านหุ้น  ในอัตราการใช้สิทธิ 2 หุ้นสามัญเดิม ต่อ 1 หุ้นสามัญเพิ่มทุนใหม่ ในราคาเสนอขาย 3 บาทต่อหุ้น คิดเป็นมูลค่า 1,530.13 ล้านบาท ซึ่งกำหนดวันจองซื้อและชำระค่าหุ้นในวันที่ 11-19 เม.ย. 66 รวมถึงจดทะเบียนเปลี่ยนแปลงทุนชำระแล้วในวันที่ 3 พ.ค. 66
นอกจากนี้จะออกหุ้นสามัญเพิ่มทุนเพื่อขายเฉพาะเจาะจงให้แก่บุคคลในวงจำกัด (Private Placement :PP) ให้แก่ บริษัท ยูนิสเตรทช์ จำกัด ซึ่งเป็นส่วนหนึ่งของ GP Group ภายใต้การบริหารงานของนางสาวนิชิต้า ชาห์ และครอบครัวชาห์ตระกูลใหญ่ฝั่งประเทศอินเดีย เพื่อเป็นพันธมิตรเชิงกลยุทธ์ในการขยายกลุ่มธุรกิจ Miss Universe Organization (MUO) หรือองค์กรนางงามจักรวาล จำนวน 66.66 ล้านหุ้น ในราคาเสนอขาย 4.50 บาทต่อหุ้น คิดเป็นมูลค่า 300 ล้านบาท ซึ่งสูงกว่าราคาที่เสนอขายให้แก่ผู้ถือหุ้นเดิม
ทั้งนี้ล่าสุดเมื่อวันที่ 21 เม.ย.2566 บริษัทได้ยืนแบบรายงานผลการขายหลักทรัพย์ต่อตลาดหลักทรัพย์ (F53-5) ว่า บริษัทได้มีการจัดสรรหุ้นเพิ่มทุน RO จำนวน 372.75 ล้านหุ้น หรือคิดเป็นมูลค่า 1.12 พันล้านบาท ในอัตราส่วนการจัดสรรหุ้น 2 หุ้นสามัญเดิม ต่อ 1 หุ้น สามัญในราคาเสนอขายหุ้นละ 3 บาท และได้มีผู้จองซื้อและชำระค่าหุ้นในวันที่ 11-19 เม.ย. 66 เข้ามาเพียง 266.83 ล้านหุ้น รวมเป็นเงินที่ได้รับชำระค่าหุ้นจำนวน 800.48 ล้านบาท และส่งผลให้มีหุ้นที่ไม่ได้มีการจองซื้อและชำระค่าหุ้นคงเหลือ 105.92 ล้านหุ้น ดังนั้นทำให้บริษัทได้เงินระดมทุนเพียง 800 ล้าน หรือคิดเป็น 70% จากเป้าเดิม 1.12 พันล้าน